**TATRANSKÝ KAMZÍK 2023**

**PROPOZÍCIE**

XXIX. ročníka medzinárodnej tematickej súťaže neprofesionálnych filmov konanej pod záštitou filmára Rasislava Hatiara  
 **A. Základné údaje**   
  
**Vyhlasovateľ :** Mesto Liptovský Hrádok

**Organizačný garant:** AMAFILM NICOLAUS

Liptovský Mikuláš

**Odborný garant:** Liptovské kultúrne stredisko

Liptovský Mikuláš

**Spoluorganizátori:** Liptovské kultúrne stredisko

Liptovský Mikuláš

0bec Liptovský Ján

**Termín konania**:  24. – 26. novembra 2023 **Miesto konania:**   Liptovský Ján, Kultúrny dom

**Adresa webu súťaže:** www.tatranskykamzik.szm.sk

**Základná charakteristika**

TATRANSKÝ KAMZÍK 2023 je XXVIX. ročník medzinárodnej tematickej súťaže neprofesionálnych filmov ktorá sa koná od roku 1973 spravidla s dvojročnou periodicitou. Súťaž sa koná pod patronátom Svetovej organizácie pre neprofesionálny film UNICA (Union Internationale du Cinéma) .

**Poslanie súťaže**

Hlavným poslaním podujatia je prezentácia a podpora neprofesionálnej tvorby, snaha aktivizovať a inšpirovať neprofesionálnych tvorcov filmov a podnietiť vznik snímok z tematických oblastí: kultúra, umenie,  etnografia, ekológia, cestovanie a filmy o horách. Podujatie umožňuje priblížiť publiku kultúrne, historické a technické pamiatky u nás a v zahraničí, zachovať pre ďalšie generácie svedectvo o zanikajúcich remeslách či zvykoch a priblížiť divákom zaujímavé miesta našej planéty.

Týmto druhom tvorby sa dokumentuje a obrazovo archivuje mnoho vzácnych, často postupne zanikajúcich vecí, udalostí, pracovných postupov či zvyklostí.

Archív tejto dlhoročnej súťaže je bohatý na množstvo unikátnych záznamov, dokumentov a reportáží. Usporiadanie ďalšieho ročníka súťaže prispeje k zachovaniu kontinuity takto tematicky zameranej tvorby na Slovensku a umožní stretnutie a oboznámenie sa s podobne orientovanými dielami zo zahraničia.

**B. Priebeh súťaže**

Súťaž je jednokolová a môže sa na nej zúčastniť každý filmový amatér, občan SR, ako aj autori zo zahraničia. Súťaž sa člení podľa tematického zamerania príspevkov. Každý súťažiaci môže svoje diela prihlásiť do jednotlivých kategórií.

**Súťažné kategórie**

* + **I. Kultúra a pamiatky** – v tejto kategórii súťažia filmy zobrazujúce históriu,  kultúrne a technické pamiatky v celej šírke, predovšetkým ľudovú kultúru, remeslá, architektúru, ľudové zvyky, folklór a medailóny tvorivých ľudí.
  + **II. Tvorba a ochrana životného prostredia** – v tejto kategórii súťažia filmy zobrazujúce prírodné krásy, filmy o tvorbe a ochrane prírody (chránená fauna, flóra) a životného prostredia (voda, pôda, vzduch, ekotopy, problematika spracovania odpadov a pod.)
  + **III. Súčasný spôsob života ľudí** – v tejto kategórii súťažia filmy, ktoré zobrazujú najmä etnografickým spôsobom súčasný spôsob života ľudí rôznych vekových a sociálnych skupín v rôznych aglomeráciách (samoty, osady, dediny, mestá,)
  + **IV. Cestopisné snímky a snímky o horách**

**Do súťaže sa neprijímajú hrané filmy!**

**Organizačné zabezpečenie a riadenie súťaže**

* Účastníkovi súťaže sa prepláca ubytovanie (1 noc z Pi/So) a čiastočné náklady na stravu.
* Ak má účastník záujem o rezervovanie ubytovania na ďalšiu noc/noci, zabezpečíme ubytovanie na vlastné náklady záujemcu a požiadavku je potrebné uviesť v prihláške.

**Podmienky účasti**

* Autori prihlasujú svoje príspevky priamo na adresu organizačného garanta podujatia,
* Každý autor môže zaslať max. 2 filmy do každej súťažnej kategórie.
* Súťaž je prístupná len pre nekomerčné filmy.
* Súťaž je určená pre autorov od **16 rokov vrátane.**
* Súťaže sa nemôžu zúčastniť profesionálni tvorcovia
* Súťaže sa nemôžu zúčastniť tiež neprofesionálni tvorcovia a študenti resp. absolventi stredných a vysokých škôl, ktorí mali/majú v študijnom programe odbor alebo predmet zameraný na filmovú tvorbu;
* Súťažné snímky posúdi predvýberová porota menovaná vyhlasovateľom súťaže.
* Do súťažnej projekcie budú zaradené len tie diela, ktoré zodpovedajú tematickému zameraniu súťaže a sú na kvalitnej umeleckej a technickej úrovni.
* Vyhlasovateľ a organizátori si vyhradzujú právo vyradiť so súťaže diela, ktoré zasahujú do ľudskej dôstojnosti, vyzývajú na násilie, šíria hoaxy a predsudky alebo iným spôsobom popierajú hodnoty ľudskosti a humanizmu.
* Prijímajú sa len filmy, ktoré sa nezúčastnili v žiadnom ročníku tejto súťaže;
* Súťažiaci prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva, a nezasahujú do práv a právom chránených záujmov tretích osôb.
* Výberová porota si vyhradzuje právo obmedziť počet filmov z časových dôvodov.
* Autori budú o výsledku výberového konania informovaní e-mailom. Výsledky výberového konania budú zverejnené aj na webstránke filmdat.cz
* **Doporučená** dĺžka súťažných snímok je do 20 minút.
* **Podmienkou zaradenia filmu do súťaže** je uhradený účastnícky poplatok vo výške **5,- eur** za každý doručený film na účet vyhlasovateľa súťaže:
* **IBAN - SK77 8330 0000 0023 0250 6137**

  SWIFT/BIC: FIOZSKBAXXX

* **pre platby CZK v Českej republike: 2302506137/2010** (bez prevodného poplatku – Fio banka)**)**
* **do správy pre príjemcu uveďte meno a priezvisko autora.**
* Každý film v inom než slovenskom alebo českom jazyku musí mať titulky alebo s prihláškou zaslanú komentárovú listinu a tiež samostatnú anotáciu max. 100 slov, všetko v anglickom jazyku

**Technické podmienky**

* Pre fyzické posielanie filmov budú akceptované len nosiče DVD a flash disky. Pri výbere nosiča si treba uvedomiť, že média sa nebudú vracať poštou.
* Pre nosiče DVD bude akceptovaný len formát DVD-video.
* Všetky filmy musia mať frekvenciu snímok 25i, 25p, 50i alebo 50p
* Formáty videí: MP4, MPG2, AVI – musia mať minimálne rozlíšenie 720 × 576, maximálne 1920 × 1080
* Filmy zaslané v iných formátoch nemusia byť prijaté do súťaže.
* Súbor s filmom a aj nosič musia obsahovať minimálne: názov filmu, meno autora, miesto bydliska.
* Autor posiela spolu s filmom vyplnenú prihlášku na adresu vyhlasovateľa súťaže.
* Film spolu s vyplnenou prihláškou je možné posielať tiež prostredníctvom dátovej služby portálu **www.uschovna.cz** alebo **www.wetransfer.com** na e-mailovú adresu, uvedenú v záverečných ustanoveniach týchto propozícií
* Každý film musí byť dodaný ako samostatný súbor a musí mať na začiatku aj na konci minimálne 5 sekúnd čiernej.
* Filmy umiestnené na serveroch YouTube, Stream, Vimeo a podobných **nebude** usporiadateľ sťahovať a akceptovať.

**Časový harmonogram súťaže**

* + **20.10. 2023** uzávierka pre prihlásenie a doručenie filmov
  + **do 3. 11. 2023** oznámenie autorom o prijatí/neprijatí filmov
  + **24. – 26. 11. 2023** termín prezenčnej súťaže Tatranský kamzík

**Spôsob hodnotenia**

Súťažné snímky hodnotí päť členná medzinárodná odborná porota, ktorú menuje organizačný garant.

**Ocenenie**

Oganizátor udelí na návrh odbornej poroty jednu Hlavnú cenu - Cenu primátora mesta Liptovský Hrádok za najlepší film , Cenu Liptovského kultúrneho strediska a v každej kategórii navrhne I., II. a III. cenu a čestné uznania. Okrem toho budú udelená Cena za najlepší strih,  Cena za najlepšiu kameru a Cena za najlepší film pre autora do 20 rokov.

Neprítomným autorom sa vecné ceny nezasielajú. Môžu si ich však osobne vyzdvihnúť u organizačného garanta do konca roka 2023. Organizátor má právo na návrh poroty niektoré z cien neudeliť alebo ich prerozdeliť. Vďaka patronátu UNICA bude možné udeliť aj medailu UNICA filmu, ktorý bude svojím obsahom najvýstižnejšie zobrazovať spojenectvo a spoluprácu medzi národmi.

**Výsledky súťaže**

Na slávnostnom vyhodnotení organizátori vyhlásia výsledky súťaže a odovzdajú víťazom ceny. Výsledkovú listinu uverejnia organizátori na webstránkach: [www.lks.sk](http://www.lks.sk), www.tatranskykamzik.szm.sk a www.filmdat.cz

**Záverečné ustanovenia**

* Prihlášky a súťažné snímky treba zasielať na adresu organizátora:

1) **AMAFILM NICOLAUS, Štúrova 1610/38, 031 01 Liptovský Mikuláš**

2) **e-mail:**[**tatranskykamzik29@gmail.com**](mailto:tatranskykamzik29@gmail.com)

Informácie na tel.:

* +421 905 477 005 (Ján Kuska),
* +421 908 696 288 (Andrej Guráň)

Všetky súťažné filmy budú archivované vo filmotéke Tatranského kamzíka a organizátori zaručujú, že nebudú z nich vytvárané kópie pre komerčné využívanie.